ངས་དུས་བབ་ཚང་གིས་ཐེངས་འདིའི་ཚོགས་ཞུགས་པ་གཞོན་སྐྱེས་སྐོར་ཞིག་ལ་བཅར་འདྲི་བྱས་པའི་བརྙན་ཞིག་ད་སོ་མར་མཐོང་།དེའི་ནང་གི་གཞོན་རབས་པ་ཚོར་བལྟས་ན་བོད་སྐད་དེ་ཙམ་ཡག་པོ་མེད་པའི་ཚུལ་འདུག་ལ།ཁྱད་པར་དུ་ཐ་སྙད་ཀྱི་ཕྱོགས་སུ་བོད་སྐད་ཀྱིས་འདང་གི་མི་འདུགདེ་གཞིར་བཞག་ནས་དཔྱད་ན།ཐེངས་འདིའི་ཚོགས་ཞུགས་པ་ཚོས་ཆབ་སྲིད་དང་དཔལ་འབྱོར།ཁྲིམས་ལུགས་དང་རིག་གཞུང་སོགས་ཀྱི་ཕྱོགས་ནས་ཡོངས་བཀོལ་ཐ་སྙད་སྤྱད་ནས་ཕན་ཚུན་གོ་བརྡ་སྤྲོད་དགོས་ན།དེ་ནི་ཚོགས་ཞུགས་པ་ཚང་མར་སྤྱི་ཁྱབ་ནས་ཐ་སྙད་འདང་ངེས་ཡོད་པའི་དབྱིན་སྐད་དང་དབྱིན་ཡིག་དེ་བཀོལ་སྤྱོད་ཆེས་བདེ་ཤོས་དེ་ཡིན་པར་མཐོང་།འདི་ནི་བློ་སེང་གཅིག་པོའི་ནག་ཉེས་མིན་པར་ང་ཚོའི་འདས་པའི་མི་ལོ་ལྔ་བཅུའི་རིང་གི་ཤེས་ཡོན་སློབ་གསོ་དང་།གཞན་བརྟེན་ཁོར་ཡུག་གི་གཅུན་སྡོམ་སོགས་རྒྱུ་རྐྱེན་མང་པོ་ཞིག་གི་བསྐྱེད་འབྲས་ཡིན་པར་འདོད།སྤྱིར་ང་ནི་བློ་སེང་དང་སྤེན་ཚེའི་དམག་མི་སུའི་ཕྱོགས་གཏོགས་ཀྱང་མིན་པར་བར་འདུག་པ་ཞིག་ཡིན།བར་ནས་ལྟད་མོ་བལྟ་མཁན་ཞིག་ཡིན།ཡིན་ཡང་རང་རེའི་སྐད་ཡིག་ཉམས་དམས་ཀྱི་འཐུས་ཤོར་ལེ་བདའ་དེ་ནི་འདས་པའི་མི་ལོ་ལྔ་བཅུའི་རིང་གི་བཙན་བྱོལ་དབུ་ཁྲིད་ཚང་མ་དང་དགེ་སློབ་ཚང་མས་འཁུར་དགོས་པ་ཞིག་ཡིན་པ་ལས་བློ་སེང་གཅིག་པོར་འདེད་དགོས་པ་ཞིག་མིན།